Vor allen vnde enen jsliken, de dessen breff seen edder heren lesen, vnde nomliken vor juw, ersamen vysen mannen, heren borgermestere vnde radmanne der stad Reuelle, vnse guden vrunde, bekenne ik Magnus Nicolaj domprowest vnde gemenne cappittel der kerken to Abow myt vruntliken grote vnde begeren juwer ersamheyt to wetende, dat vor vns sint jrschenen de ersame man her Oleff Finke vnde myt eme desse twe vramen mannes, alse her Hinse vnde Andres Witte, vnde hebben myt vp gerichteden vyngeren gestaffendes edes in den hilgen geswaren, dat de ernanthe her Oleff Finke vnde de olde tegeringesche, der God gnade, de sint hadde Hans Brakele, dar se enen sone mede hadde, vnde se hete Kerstine, dessa Kerstine vnde her Oleff were fulle suster vnde broder van enem vader vnde moder, rechte vnde echte vt enen eliken bedde getelet vnde gebaren. Dijt hebben de vorscreuen vramen mannes in der warheyt vor vns getuget vnde geswaren vnde so heuet vns de ergenande her Oleff to irkennende gegeuen, wo in dessen negesten vorledenen jaren mijt juw in juwer stad sy vorstroffwen(!) des erbenonde her Oleffs siner suster Kerstine sone, geheten Hans Brakel, vnde hebbe na gelaten welke gudere vnde faste grunde, to welken nagelaten gude de ernanthe her Oleff Finke vor hapet, dat he en recth erffname sij van siner suster wegen, Kerstine, des erbenonden Hans Brakels moder, saliger dechtenisse, alse wii dat van rechtes wegen konen ouer denken alse vns getuget is, dat nemant neger en is offte gelik mijt eme so na to erffuende siner suster sone nagelath alse her Oleff vorbenemet vnde sin suster, de noch leuet, wan des wegen her Oleff vulmechtich is vnde vor sijk suluen to donde vnde to latende, vp to borende vnde to entfangende vnde vort qwytancien to geuende vnde vor allent to donde, wat des wegen recht is, vulle macht to hebbende. Worvme, ersamen leuen vrunde, wy juwe ersameheijt vruntliken vnde deger bidende sint, dat gij deme vorscreuen her Oleff Finken vor syk vnde siner suster wegen willen behulpelik, bystendich vnde vorderlik vullen sin, dat erne sodane na gelatene gude vnde erffe moge gutliken in vruntscap offte myt rechte ouer antwordet vnde gehantreket werden, wes eme myt rechte beren macht. Dat vorsculde wy gerne in geliken tegen juwe ersamheyt, wor wy mogen; vnde wanner, dat desse erbenande her Oleff Finke to fuller noghe vnde deger vormoget vnde entrychtet vnde wol betalet is wat eme boren mach wan dem vorscreuenen erffe vnde siner suster van den genen, de dat vnder handen hebben, so wille wy vnde lauen samentliken gut vnde wys to synde juw vor alle namaninge, cladinge vnde alle vordermere to sprake vnde hinder vor her Oleff vnde sine suster vnde eren erffen vnde nakomelinge in tokomenden tijden fry, ledich vnde loes to holdende by louen vnde by krafft desses breues. Vnde to ener tuchnisse der warheyt vnde sekeringe late wy vnses capittels jngesegel witliken hangen benedes an dessen breff, de gescreuen vnde geuen is in Abo vppe den mandach vor sunte Bertolemen appostoli dach anno Domini millesimo quadringentesimo septuagesimo quinto.